Maroela Motors-padtoets: Opel Astra 1.6T – Wolf in skaapsklereDie Opel Astra 1.6T (Foto: Opel) Ek het in die vroeë 90’s aan die Wesrand van Johannesburg groot geword. Daar was twee tipe ouens: VW-manne, of Opel-outjies. Ek het self die VW roete gevolg. Na my mening was Opel-eienaars skobbejakke. So het hierdie persepsie deur my tienerjare by my vasgesteek. Ek het nog nooit daaraan gedink om ŉ Opel te koop nie… tot nou. Die nuwe Opel Astra 1.6T is een van daai dinge wat met ŉ mens gebeur wat jou persepsies verander. Die nuwe Astra is ŉ baie mooi motor. ŉ Versagtende ontwerpstyl gee mens geen idee van die tipe vuurvretende pret wat onder die Astra se enjinkap skuil nie. Die 18” sierwiele lyk nie te groot onder die Astra se mooi proporsies nie en verder is daar nie ŉ reuse drukvin of turbo-induksiepyp in sig nie. Die Opel Astra 1.6T (Foto: Opel) Die kajuit van die Astra is ergonomies uitgelê en na ŉ paar sekondes met die elektries-beheerde sitplek is jy gemaklik. Ek hou baie van Opel se bestuursposisie. Ek kan my boude lekker laag kry en die stuurwiel nader aan my bring. Die sitplekke het fantastiese ondersteuning en mens voel heerlik beskerm en veilig. Opel het ook die uitleg van al die kontroles mooi uitgedink. Daar is nie ŉ magdom knoppies op een plek wat mens verwar nie. Eerder kleiner groepies knoppies op verskillende plekke, wat soortgelyke funksies beheer. Mens kan dit lekker vinnig baas raak. Elke luuksheid waarna jou hart smag is hier. Klimaatbeheer, spoedbeheer, banddrukmonitors, baanbeheer, Bluetooth, outomatiese ligte en ruitveërs, truratkamera, elektriese handrem en vele meer. Een van my gunstelinge is natuurlik die Apple CarPlay. Ek dink dit is ŉ funksie wat opsioneel moet wees op alle voertuie wat met raakskerms toegerus is, vir diegene wat ŉ iPhone het. Opel se eie Intellilink-klankstelsel is uiters fantasties. Teen klipharde volume bly die gehalte suiwer en saam met Apple CarPlay is die stelsel regtig maklik om te bemeester. Ongelukkig is Android se Android Auto nie in Suid-Afrika beskikbaar nie. Die Opel Astra 1.6T (Foto: Opel) Die brosjure dui aan die Astra het 147kW en 280Nm wringkrag. Mmmmm. Klink opwindend. Die enjin is tjoepstil en die kajuit goed geïsoleer, dus is daar steeds geen aanduiding dat hierdie ŉ gereg vol rissies is nie. Ek klim toe op die snelweg, rigting huiswaarts – begrawe my regtervoet in die matjie – en soos ŉ Gautengse donderstorm bekruip 197 perde my! Vir diegene wat are vol brandstof het, is daar min dinge wat so lekker voel soos ŉ kar warvan die versnelling mens laat glimlag nie. Die Astra doen presies dit. Dan stry jy met jouself en wonder hoe dit moontlik is dat die selfde skaap van 2km gelede skielik in ŉ wolf verander het. Nietemin, die Astra ry soos ŉ droom. Hy’t hope krag en waar die Astra se 1.6 Ecotec-enjin my oorwin, is dat dit nie soos meeste moderne turbo-aangejaagde enjins te doeltreffend voel met ŉ perfekte lineêre wringkragkurwe nie. Hy begin met ŉ lekker oplewing, bietjie verder in die toerestrek bou hy nog en begin angstig raak – dan, op so 4 500r/min bars die bom en woeste versnelling slinger jou na die horison. Dit is hier, met ŉ vinnige ratwisseling van tweede na derde, waar jy jouself vang glimlag soos ŉ nar en wonder hoe die Opeltjie dit regkry om jou hartsnare so te roer. Gewoonlik vat dit meer as 200 perde om die hare in my nek te laat opstaan, maar nie hier nie… Die Opel Astra 1.6T (Foto: Opel) Die ritgehalte is fantasties. Soepel, sonder enige bakrol en ŉ voorkant wat amper soos ŉ vlieg van rigting kan verander. Dit is vir Suid-Afrikaanse paaie ŉ asemrowende sinergie van sportiewe intensies en rygemak. My vorige ervarings met vinnige Opels is hul brandende dors. Vorige Opels was vinnig ja, maar verskriklik swaar op brandstof. Ek weet nie wat het die slim ingenieurs by Opel aangevang met die nuutste Ecotec-enjin nie – maar of dit nou tegnologie of toordery is, weet ek nie. Al wat ek wel weet is die enjin is fantasties lig op brandstof. Om 7.2l/100km te handhaaf met 147kW en ŉ kar van hierdie grootte is indrukwekkend, veral as mens in ag neem hoe ek die kar gery het. Opel gee ŉ gemiddelde brandstofverbruiksyfer van 6.1l/100km en ek sou sê as mens mooi ry is dit geensins verregaande nie. Dit is vir my maklik om hierdie Astra op te som. Indien jy ŉ vinnige luikrug wil hê wat fantasties toegerus is, veilig is, lekker ruim is binne en belangrikste van alles – jou laat glimlag, kan mens hier nie ŉ fout maak nie. Die reeks lyk so: Die reeks word gedek deur ŉ 5 jaar/ 90 000km diensplan en ŉ 5 jaar/ 120 000km waarborg. Diensintervalle is 15 000km. Die kompetisie lyk so: 1 jaar/ onbeperkte km waarborg 5 jaar/ 100 000km waarborg 5 jaar/ 150 000km waarborg 3 jaar/ 120 000km waarborg Al vergelyk mens die Astra met duurder mededingers, glo ek steeds hy kan sy man staan.